Hva er diatermi?

Ved diatermi brukes elektrisk strøm til å stanse blødning eller til å brenne bort hudforandringer.

NÅR BRUKES diatermi?

Diatermi brukes mye for å stanse blødning fra små blodkar ved ulike kirurgiske inngrep. Diatermien brenner da blodkaret slik at blødningen opphører.

Diatermi brukes også til å fjerne overfladiske hudforandringer (vorter, «villkjøtt», hudkreft av typen basalcellekarsinom).

HVA SKJER ETTER DIATERMI AV BLODKAR?

Når blodkar koaguleres med diatermi unngår en videre blødning på operasjonsstedet. Vi forventer ikke komplikasjoner til slik bruk av diatermi.

HVA SKJER ETTER DIATERMI AV HUDFORANDRINGER?

I løpet av et par timer etter behandlingen utvikles oftest hevelse og smerte i området som er behandlet. Det kan også oppstå en væske- eller blodfylt blemme. Dette er en normal reaksjon på brannskaden!

Hevelsen merkes mest ved behandling i ansiktet, særlig omkring øynene. Ved behandling i disse områdene er det vanlig med mye hevelse av øyelokkene de første par dagene, av og til slik at øyet blir nærmest gjenklistret.

Etter hvert utvikles et sår som kan være mer eller mindre væskende. Området kan da dekkes med plaster/bandasje som skiftes etter behov.

Når det danner seg skorpe på såret, kan bandasjering sløyfes.

Ved tegn til infeksjon i såret (ømhet, rødhet og gulbrun skorpedannelse) bør det behandles med et antiseptisk middel, f.eks. Brulidine krem, morgen og kveld i noen dager.

Såret gror vanligvis i løpet av 2-4 uker, men dersom mye hud er fjernet, kan det ta lengere tid.

I områder med ekstra tykk hud (fotsåle, håndflate), kan blemmedannelsen bli ekstra smertefull. Smerten kan eventuelt lindres ved å stikke hull på blemmen og fjerne «blemmetaket». Det hjelper også å holde benet hevet, f.eks på en skammel.

HVA ER LANGTIDSEFFEKTEN AV BEHANDLINGEN?

Det blir oftest et godt resultat etter behandling med diatermi, både kosmetisk og funksjonelt.

En kraftigere arrdannelse kan forekomme etter tilfeller som er komplisert med infeksjon eller hos enkelte pasienter som er disponert for kraftig arrdannelse.

Har du spørsmål, kan du henvende deg til:

Hudavdelingen, Haukeland universitetssykehus

Telefon: 55973950

www.helsebergen.no